Underste en Bäöveste Meule

D'n Underste en d'n Bäöveste Meule zeen twieë bewuuende gebede in 't Jaomerdaal, t'n zuudoëste van de Limburgse stad Venlo. 't Is ein belangriek recreatiegebeed: in d'n Underste Meule is 'n camping en op d'n Bäöveste Meule is 'n hotel en wiejer is 't ein bekind netuurgebeed. D'n buurt leejt op 'ne steilrand, daorum sprik me ouk van 'nen underste en 'nen bäöveste meule. De meiste hoezer stamme oet de dertiger jaore. Wiejer wuuert 't gebeed ingesläöte tösse d'n iezerwaeg nao Remund en Kaldekirke.

Geschiedenis
In de Venlose stadsarsjieve wird al vreug 't bestaon van baekskes in 't Jaomerdaal vermèld. Ein van die baekskes struimde in de richting van Tegele, mer door d'n aanleg van twieë watermeules in de vieftieënde iëw, waomit de loup van det baekske woort gerugeleerd, struimde de baek in de richting van 't Kloësterkerteer in 't centrum van Venlo. De hoeëger gelaege Bäöveste Meule hoolde water oét d'n Bäöveste Meuleplas en d'n underste oét d'n Underste Meuleplas. De baek draag t'r plaatse de naam Meulebaek (Molenbeek) en 't haet 'n daal oétgesleite. Dit daal waas ouk de grens tösse 't Hertogdóm Gelder en Hertogdóm Gulik. Einmaol de meules gepasseerd, draag de baek in Venlo-Zuud de naam Sloterbaek en in 't centrum draag 't de naam Groeëte Baek. De baek deende es riool, mer börgemeister Van Rijn makde heej 'n end aan door 'n groeët deil van de loup te dempe. 

In 1866 woort in 't Meulebaekdaal d'n iezerwaeg Staatslien G nao Kaldekirke aangeleg.

D'n Bäöveste Meule
Dees meule woort door 'n brand in 1902 verweus en twië jäöre later woort 't weer opgeboewd. In 1935 kraog 't geboew 'n horecafunctie: dao kam 'n hotel en 'n restaurant. Vanaaf 1975 is 't hotel van de hotelkete Bilderberg. Dit hotel leejt drèk aan d'n Bäöveste Meuleplas. 

D'n Underste Meule
D'n Underste Meule is ein van de veer Venlose meules dae nog intak is. Tót 1993 loog aan d'n Underste Meuleplas 'n strandbad. Noe zeen dao hoezer geboewd. De camping besteit evvel nog steits. 

De wièk
In de gelieknamige 120ha groeëte wièk laeve 120 luuj (104 luuj je kilometer). 5ha besteit oét wateroppervlak. De laeftiedscategorie 45 t/m 64 jäöre is mit 44% van 't totaal aantal inwoeëners 't sterks vertaegewäördig in d'n Underste en Bäöveste Meule. Ouk woeëne heej rilletief vuuel westerse allochtone (17%). Mer 2% is van neet-westerse aafkóms.  

Galerie

Zeen ouk
Graafheuvels op de Jaomerdaalse Hei

Externe links
 Underste en Bäöveste Meule op limburgs-landschap.nl
 Gedetailleerde gegaeves euver de wièk

Categorie:Venlo